黄鶴樓
作者：賀鑄
朝代：宋

paragraphs: 登真者誰子，昔有費公禕。
白日玉書下，青天駕鶴飛。
此地少留憩，神標悵依依。
振裾謝塵濁，與爾方遠違。
層樓寵陳迹，江山長四圍。
登臨美商素，雨氣薄西暉。
水落州觜嫩，風豪帆背肥。
飄然起遐想，琳館閟巖扉。
明月識悠闊，白雲疑是非。
金桃未遽熟，薤露虞先晞。
高樹兩華表，長招羽駕歸。
靈瓢五色劑，定與遺民揮。
自顧乏仙質，延生猶可希。
刀圭儻不吝，如飽首陽饑。